የአብዮቱና ትዝታዬ ደራሲ አያሌ ቁም ነገረኛ መረጃዎችን እንድናገኝ ያደረጉትን ያህል ቁምነገር ሆነው ፈገግ የሚያደርጉ ትረካዎችንም በማቅረብ ሲያዝናኑን የሞከሩ ይመስላል። ደርግ ስልጣን ከንጉሠ ነገሥቱ ሲረከብ ካዝናው ባዶ ስለነበር ንጉሡን ገንዘብ መጠየቅ አስፈላጊ መሆኑ ታምኖበት ጥቂት የደርግ አባሎች አፄ ኃይለሥላሴ ዘንድ ሄደው “የኢትዮጵያ ሕዝብ በአሁኑ ወቅት ከፍተኛ ችግር ላይ ስለሆነ በውጭ ሀገር ያስቀመጡትን ገንዘብ ለሕዝቡ ጥቅም እንዲውል ያስመጡልን” ሲሉ ጠየቁ። የንጉሡ መልስ ግን ትጥቅ አስፈች አይነት የንቀት መልስ ነበር። “ሕዝብ ሕዝብ የምትሉት የትኛው ሕዝብ ነው ለመሆኑ ሕዝቡን ታውቁታችሁ” ካሉ በኋላ “እኛ እንደማንም ኢትዮጵያዊ ለልጅ ልጆቻችን ማስተማሪያ የሚሆን ካስቀመጥነው ገንዘብ ውጭ ሌላ የለንም አሉ ነው የተባለው። ታዲያ ኮሎኔል ፍሰሐ በጉዳዩ ላይ ተጨማሪ ማብራሪያ በመስጠት መልሱ ከተሰማ በኋላ የዚያን ጊዜው መቶ አለቃ ፍቅረሥላሴ ወግደረስ “በደንብ ባትጠይቋቸው ነው” የሚል ሃሳብ ስላንፀባረቁ ለሁለተኛ ጊዜ ከተላከው ቡድን ጋር አብረው እንዲሄዱ ተደረገ። ፍቅረሥላሴም ከንጉሡ ፊት ቀርበው “11 ቢሊዮን ብር” ውጭ እንዳስቀመጡ በመግለፅ ስለንጉሡ የቅርብ ጊዜ ገቢዎች በሚልዮንና በቢልዮን መሆናቸውን ሲገልፁ ንጉሡ የወጣቱን መኮንን ንግግር ሳያስጨርሱ “ቢሊዮኑን ተወውና ሚሊዮን ቆጥረህ ታውቃለህ ወይ? ሲሉ እንዳግቸለቸሉዋቸው መጽሐፉ ይተርካል።
